አፀፋዊ እርምጃዉ ሻዕቢያ ለሚፈፅማቸው ጥፋቶች ቆም ብሎ እንዲያስብ የሚያደርግ መሆኑን ተገለጸ
ሃላፊው ባሳለፍነው ሳምንት መጨረሻ በኤርትራ ጦር ላይ የተወሰደውን አፀፋዊ እርምጃ አስመልክተው በሰጡት ጋዜጣዊ መግለጫ፥ እርምጃው የኤርትራ መንግስት የሚያደርጋቸውን ትንኮሳዎች ሊያስቆም ይችላል የሚል እምነት እንዳላቸውም ገልጸዋል።በዚህ አጸፋዊ እርምጃ የተፈለገው ውጤት መገኘቱን ጠቅሰው፥ በኢትዮ – ኤርትራ ድንበር አካባቢ ከዚህ በኋላ ለሚፈጠር ችግርም የኤርትራ መንግስት ተጠያቂ መሆኑን ነው አጽንኦት ሰጥተው የተናገሩት።የኤርትራ መንግስት ከዚህ በኋላ የሚያደርገውን ትንኮሳ ከቀጠለ፥ መንግስት የሚወስደውን ተመጣጣኝ እርምጃ እንደሚቀጥልም ገልጸዋል።ሃገራቱ ወደ ጦርነት የሚገቡበት እድል ስለመኖሩ ለቀረበላቸው ጥያቄም፥ ሁኔታዎች የኤርትራ መንግስት በሚያደርጋቸው እንቅስቃሴዎች ላይ የተመሰረቱ ናቸው ብለዋል።ከዚህ ባለፈ ግን ከደረሰበት ኪሳራ እና ካለበት ሁኔታ አንጻር፥ የኤርትራ መንግስት ወደ ጦርነት ሊገባ እንደማይችል አስረድተዋል።በአሁኑ ወቅት የኢፌዴሪ መከላከያ ሰራዊት የሚፈለገውን ግብ አሳክቶ ወደ ቦታው መመለሱንም ነው ያስረዱት።ከአል ሸባብ ጋር ተያይዞ በሰጡት መግለጫም፥ ቡድኑ በሶማሊያ የኢትዮጵያን የጦር ቤዝ ለመቆጣጠር ያደረገው ጥረት እንዳልተሳከለት እና ከፍተኛ ኪሳራ እንደደረሰበት ጠቅሰዋል።መሰል የአል ሸባብ ጥቃቶች በሰላም አስከባሪ ሃይሎች ላይ እንደሚፈጸሙ አንስተው፥ የኢፌዴሪ መከላከያ ሰራዊት በሌሎች ሃገራት ካገኘው ተሞክሮ በመነሳት በቡድኑ ላይ ጠንካራ አፀፋዊ እርምጃ መውሰዱን አውስተዋል።አቶ ጌታቸው መከላከያ ሰራዊቱ በአሁኑ ሰአት በመደበኛ የሰላም ማስከበር ተልዕኮው ይገኛልም ነው ያሉት። (ኤፍ ቢ ሲ)